CELEX: 
Language: da
Date: 2021-11-23 00:00:00
Title: KOMMISSIONENS DELEGEREDE AFGØRELSE om nærmere definering af risici for sikkerheden eller for ulovlig indvandring eller høje risici for epidemi

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               I september 2018 vedtog Europa-Parlamentet og Rådet forordning (EU) 2018/1240 om oprettelse af et europæisk system vedrørende rejseinformation og rejsetilladelse (ETIAS)
                  1
               . 
            
            
               Heri fastsættes, at Europa-Kommissionen skal vedtage delegerede retsakter, som er nødvendige for udviklingen og den tekniske iværksættelse af det europæiske system vedrørende rejseinformation og rejsetilladelse.
            
            
               Navnlig har Kommissionen i henhold til artikel 33, stk. 2, i forordning (EU) 2018/1240 fået denne opgave "med henblik på nærmere at definere risici for sikkerheden eller for ulovlig indvandring eller en høj risiko for epidemi på grundlag af" de statistiske oplysninger og oplysninger, der er omhandlet i artikel 33, stk. 2, litra a)-f). 
            
            
               2.HØRINGER FORUD FOR RETSAKTENS VEDTAGELSE
            
            
               Der blev nedsat en ekspertgruppe om informationssystemer vedrørende grænser og sikkerhed, som skulle hjælpe med at udarbejde den delegerede retsakt. Alle medlemsstater fik mulighed for at udpege eksperter, jf. artikel 89, stk. 4, i forordning (EU) 2018/1240 og principperne i den interinstitutionelle aftale af 13. april 2016 om bedre lovgivning. Denne kommissionsafgørelse er således udarbejdet på grundlag af input fra medlemsstaternes eksperter i ekspertgruppen. Ekspertgruppen blev hørt i perioden mellem den 3. juli 2020 og den 15. januar 2021, hvorefter eksperterne og Kommissionen anså teksten for endelig. I hele denne periode fik eksperterne også mulighed for at fremsætte mundtlige og skriftlige bemærkninger til Kommissionen. 
            
            
               Det Europæiske Agentur for Grænse- og Kystbevogtning, inden for hvilket den centrale ETIAS-enhed vil blive oprettet, samt Europol blev også hørt. 
            
            
               Det Europæiske Agentur for den Operationelle Forvaltning af Store IT-Systemer inden for Området med Frihed, Sikkerhed og Retfærdighed ("eu-LISA") rådgav desuden Kommissionen om de tekniske behov og om, hvordan den foreslåede foranstaltning rent teknisk kunne gennemføres. 
            
            
               Den Europæiske Tilsynsførende for Databeskyttelse blev hørt før vedtagelsen for at sikre, at den foreslåede foranstaltning er i overensstemmelse med databeskyttelsesbestemmelserne. 
            
            
               3.JURIDISKE ASPEKTER AF DEN DELEGEREDE RETSAKT
            
            
               For at kunne fastsætte de specifikke risikoindikatorer, der anvendes som led i screeningprocessen, er det nødvendigt at definere, hvilke risici der er for sikkerheden, ulovlig indvandring eller epidemiudbrud, ved at indsamle og analysere de statistiske oplysninger, oplysninger og rapporter, der er omhandlet i artikel 33, stk. 2, litra a)-f), i forordning (EU) 2018/1240. En sådan analyse skal resultere i en række karakteristika for specifikke grupper rejsende, som forbindes med disse risici. Fortolkningen af rækken af karakteristika skal gøre det muligt at konstatere specifikke risici. Disse skal dernæst danne grundlag for udarbejdelsen af specifikke risikoindikatorer.
            
            
               For at sikre, at der kan defineres risici på grundlag af de elementer, der er omhandlet i artikel 33, stk. 2, litra a)-c), i forordning (EU) 2018/1240, skal det sikres, at sådanne elementer overvåges og indsamles via det europæiske system vedrørende rejseinformation og rejsetilladelse og ind- og udrejsesystemet i overensstemmelse med Kommissionens delegerede forordning C(2021) 4982
                  2
                og på en måde, der gør det muligt løbende at fastlægge en række karakteristika for specifikke grupper rejsende, der er forbundet med udløbne opholdstilladelser, nægtelser af indrejse eller afslag på rejsetilladelse. Men henblik herpå bør den centrale ETIAS-enhed foretage et skøn over det samlede antal sager, der er forbundet med sådanne praksisser, identificere specifikke grupper rejsende, for hvem sådanne praksisser forekommer i et unormalt stort omfang, fastlægge karakteristikaene for de pågældende specifikke grupper rejsende og enhver sammenhæng med oplysninger, der er indsamlet via deres ansøgningsmapper. 
            
            
               Tilsvarende bør medlemsstaterne, der er ansvarlige for at tilvejebringe de oplysninger, der er omhandlet i artikel 33, stk. 2, litra e), i forordning (EU) 2018/1240, i forbindelse med personer, hvis tilladelse til ophold er udløbet, og nægtelser af indrejse via de nationale ETIAS-enheder og på et evidensbaseret grundlag fastlægge en række karakteristika for bestemte grupper rejsende, der er forbundet med udløbne opholdstilladelser eller nægtelser af indrejse. Medlemsstaterne bør derfor identificere specifikke grupper rejsende, hvor der sammenlignet med andre specifikke grupper rejsende er et unormalt højt antal personer, hvis tilladelse til ophold er udløbet, i en medlemsstat eller på et bestemt område i en medlemsstat eller et unormalt stort antal nægtelser af indrejse. Denne analyse bør tages op til revision hver sjette måned. 
            
            
               For at sikre, at risici kan defineres på grundlag af de elementer, der er omhandlet i artikel 33, stk. 2, litra d), i forordning (EU) 2018/1240, bør medlemsstaterne, som er ansvarlige for at tilvejebringe de oplysninger, der er omhandlet i nævnte bestemmelse, via de nationale ETIAS-enheder fastsætte en række karakteristika for specifikke grupper rejsende, som er forbundet med de sikkerhedsrisici, der er konstateret på grundlag af kendte kendsgerninger og dokumentation. Denne analyse bør tages op til revision hver sjette måned.
            
            
               Endelig bør de epidemiologiske risikovurderinger, som medlemsstaterne tilvejebringer, navnlig via nettet til epidemiologisk overvågning af og kontrol med overførbare sygdomme, systemet for tidlig varsling og reaktion, Det Europæiske Center for Forebyggelse af og Kontrol med Sygdomme og Verdenssundhedsorganisationen, omfatte et minimum af detaljer, som gør det muligt at fastlægge en række karakteristika for specifikke grupper rejsende, der er forbundet med høje risici for epidemi, således at det sikres, at det er muligt at definere risici på grundlag af de elementer, der er omhandlet i artikel 33, stk. 2, litra f), i forordning (EU) 2018/1240.
            
            
               KOMMISSIONENS DELEGEREDE AFGØRELSE
            
            
               af 23.11.2021
            
            
               om nærmere definering af risici for sikkerheden eller for ulovlig indvandring eller høje risici for epidemi
            
         
         
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2018/1240 af 12. september 2018 om oprettelse af et europæisk system vedrørende rejseinformation og rejsetilladelse (ETIAS) og om ændring af forordning (EU) nr. 1077/2011, (EU) nr. 515/2014, (EU) 2016/399, (EU) 2016/1624 og (EU) 2017/2226
                  3
               , særlig artikel 33, stk. 2, og
            
            
               ud fra følgende betragtninger:
            
            
               (1)Ved forordning (EU) 2018/1240 oprettes der et europæisk system vedrørende rejseinformation og rejsetilladelse (ETIAS), der finder anvendelse på tredjelandsstatsborgere, der er fritaget for visumpligten, og som søger at komme ind på medlemsstaternes område. 
            
            
               (2)Ansøgninger om tilladelse er omfattet af screeningregler, som gør det muligt at analysere de oplysninger, der er registreret i ansøgningen, ved hjælp af specifikke risikoindikatorer, der svarer til tidligere konstaterede risici for sikkerheden eller for ulovlig indvandring eller høje risici for epidemi. 
            
            
               (3)For at kunne fastsætte de specifikke risikoindikatorer, der anvendes som led i screeningprocessen, er det nødvendigt at definere disse risici nærmere ved at indsamle og analysere de statistiske oplysninger og oplysninger, der er omhandlet i artikel 33, stk. 2, litra a)-f), i forordning (EU) 2018/1240. En sådan analyse skal resultere i en række karakteristika for specifikke grupper rejsende, som forbindes med risici for sikkerheden eller for ulovlig indvandring eller høje risici for epidemi. Fortolkningen af rækken af karakteristika skal gøre det muligt at konstatere specifikke risici. Disse skal dernæst danne grundlag for udarbejdelsen af specifikke risikoindikatorer.
            
            
               (4)For at sikre, at risici kan defineres på grundlag af de elementer, der er omhandlet i artikel 33, stk. 2, litra a)-c), i forordning (EU) 2018/1240, skal det sikres, at sådanne elementer overvåges og indsamles via det europæiske system vedrørende rejseinformation og rejsetilladelse og ind- og udrejsesystemet i overensstemmelse med Kommissionens delegerede forordning C(2021) 4982 og på en måde, der gør det muligt løbende at fastlægge en række karakteristika for specifikke grupper rejsende, der er forbundet med udløbne opholdstilladelser, nægtelser af indrejse eller afslag på rejsetilladelse. Men henblik herpå bør den centrale ETIAS-enhed foretage et skøn over det samlede antal sager, der er forbundet med sådanne praksisser, identificere specifikke grupper rejsende, for hvem sådanne praksisser forekommer i et unormalt stort omfang, fastlægge karakteristikaene for den pågældende specifikke gruppe rejsende og enhver sammenhæng med oplysninger, der er indsamlet via deres ansøgningsmapper. 
            
            
               (5)I forbindelse med personer, hvis tilladelse til ophold er udløbet, og nægtelser af indrejse bør medlemsstaterne, der er ansvarlige for at tilvejebringe de oplysninger, der er omhandlet i artikel 33, stk. 2, litra e), i forordning (EU) 2018/1240, desuden via de nationale ETIAS-enheder fastlægge en række karakteristika for specifikke grupper rejsende, der er forbundet med uløbne opholdstilladelser eller nægtelser af indrejse. Medlemsstaterne bør derfor identificere specifikke grupper rejsende, hvor der sammenlignet med andre specifikke grupper rejsende er et unormalt højt antal personer, hvis tilladelse til ophold er udløbet, i en medlemsstat eller på et bestemt område i en medlemsstat eller et unormalt stort antal nægtelser af indrejse. Denne analyse bør tages op til revision hver sjette måned. 
            
            
               (6)For at sikre, at risici kan defineres på grundlag af de elementer, der er omhandlet i artikel 33, stk. 2, litra d), i forordning (EU) 2018/1240, bør medlemsstaterne, som er ansvarlige for at tilvejebringe de oplysninger, der er omhandlet i nævnte bestemmelse, via de nationale ETIAS-enheder fastsætte en række karakteristika for specifikke grupper rejsende, som er forbundet med de sikkerhedsrisici, der er konstateret på grundlag af kendte kendsgerninger og dokumentation. Denne analyse bør tages op til revision hver sjette måned.
            
            
               (7)For at sikre, at risici kan identificeres på grundlag af de elementer, der er omhandlet i artikel 33, stk. 2, litra f), i forordning (EU) 2018/1240, bør de epidemiologiske risikovurderinger, som medlemsstaterne tilvejebringer, navnlig via nettet til epidemiologisk overvågning af og kontrol med overførbare sygdomme, systemet for tidlig varsling og reaktion, Det Europæiske Center for Forebyggelse af og Kontrol med Sygdomme og Verdenssundhedsorganisationen, omfatte et minimum af detaljer, som gør det muligt at fastlægge en række karakteristika for specifikke grupper rejsende, der er forbundet med høje risici for epidemi.
            
            
               (8)Når den centrale ETIAS-enhed og medlemsstaterne fastlægger rækken af karakteristika for specifikke grupper rejsende, der er forbundet med en specifik risiko, bør de for hver enkelt person i den identificerede specifikke gruppe rejsende se på aldersgruppe, køn, nationalitet, bopælsland og -by, uddannelsesniveau og nuværende beskæftigelse.
            
            
               (9)Da forordning (EU) 2018/1240 bygger på Schengenreglerne, har Danmark i medfør af artikel 4 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, meddelt, at forordning (EU) 2018/1240 er gennemført i Danmarks nationale lovgivning. Danmark er derfor bundet af denne afgørelse.
            
            
               (10)Denne afgørelse udgør en udvikling af de bestemmelser i Schengenreglerne, som Irland ikke deltager i
                  4
               . Irland deltager derfor ikke i vedtagelsen af denne afgørelse, som ikke er bindende for og ikke finder anvendelse i Irland.
            
            
               (11)For så vidt angår Island og Norge udgør denne afgørelse en udvikling af de bestemmelser i Schengenreglerne, jf. aftalen indgået mellem Rådet for Den Europæiske Union og Republikken Island og Kongeriget Norge om disse to staters associering i gennemførelsen, anvendelsen og udviklingen af Schengenreglerne
                  5
               , der henhører under det område, som er nævnt i artikel 1, litra A, i Rådets afgørelse 1999/437/EF
                  6
               .
            
            
               (12)For så vidt angår Schweiz udgør denne afgørelse en udvikling af de bestemmelser i Schengenreglerne, jf. aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne
                  7
               , der henhører under det område, som er nævnt i artikel 1, litra A, i Rådets afgørelse 1999/437/EF sammenholdt med artikel 3 i Rådets afgørelse 2008/146/EF
                  8
               . 
            
            
               (13)For så vidt angår Liechtenstein udgør denne afgørelse en udvikling af de bestemmelser i Schengenreglerne, jf. protokollen mellem Den Europæiske Union, Det Europæiske Fællesskab, Det Schweiziske Forbund og Fyrstendømmet Liechtenstein om Fyrstendømmet Liechtensteins tiltrædelse af aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne
                  9
               , der henhører under det område, som er nævnt i artikel 1, litra A, i Rådets afgørelse 1999/437/EF sammenholdt med artikel 3 i Rådets afgørelse 2011/350/EU
                  10
               . 
            
            
               (14)For så vidt angår Cypern, Bulgarien, Rumænien og Kroatien udgør denne afgørelse en retsakt, der bygger på Schengenreglerne eller på anden måde har tilknytning dertil, jf. henholdsvis artikel 3, stk. 1, i tiltrædelsesakten af 2003, artikel 4, stk. 1, i tiltrædelsesakten af 2005 og artikel 4, stk. 1, i tiltrædelsesakten af 2011.
            
            
               (15)Den Europæiske Tilsynsførende for Databeskyttelse er blevet hørt i overensstemmelse med artikel 42, stk. 1, i Europa-Parlamentets og Rådets forordning (EU) 2018/1725
                  11
                og afgav udtalelse den 7. juni 2021.
            
            
               VEDTAGET DENNE AFGØRELSE: 
            
         
         
            
               Artikel 1 
                  Genstand
            
            
               I denne afgørelse defineres risici for sikkerheden eller for ulovlig indvandring eller høje risici for epidemi nærmere på grundlag af de detaljerede statistiske oplysninger og oplysninger, der er omhandlet i artikel 33, stk. 2, i forordning (EU) 2018/1240.
            
            
               Artikel 2 
                  Definitioner
            
            
               I denne afgørelse forstås ved:
            
            
               (a)"specifik gruppe rejsende": en gruppe tredjelandsstatsborgere af kendt størrelse og sammensætning, som er tillagt en række særlige karakteristika
            
            
               (b)"en række karakteristika": en særlig række observerbare kvaliteter eller egenskaber, der er fastlagt på grundlag af de oplysninger og statistiske oplysninger, der er omhandlet i artikel 33, stk. 2, i forordning (EU) 2018/1240, og under hensyntagen til de oplysninger, der er omhandlet i artikel 33, stk. 4, litra a)-d), i samme forordning 
            
            
               (c)"alvorlig grænseoverskridende sundhedstrussel": i henhold til artikel 3 i afgørelse nr. 1082/2013/EU en livstruende eller på anden vis alvorlig sundhedsfare af biologisk, kemisk, miljømæssig eller ukendt oprindelse, som spredes eller indebærer en betydelig risiko for spredning på tværs af medlemsstaternes nationale grænser, og som kan nødvendiggøre koordinering på EU-plan for at sikre et højt sundhedsbeskyttelsesniveau
            
            
               (d)"overførbar sygdom": i henhold til artikel 3 i afgørelse 1082/2013/EU en infektionssygdom forårsaget af en smitsom agens, som overføres fra person til person ved direkte kontakt med en smittet person, eller som kan overføres indirekte, f.eks. ved udsættelse for en vektor, et dyr, en smittespredende genstand eller et produkt, eller et miljø eller ved udveksling af væske, der er forurenet med den smitsomme agens
            
            
               (e)"epidemiologisk overvågning": i henhold til artikel 3 i afgørelse nr. 1082/2013/EU systematisk indsamling, registrering, analyse, fortolkning og formidling af data og analyser af overførbare sygdomme og relaterede særlige sundhedsproblemer
            
            
               (f)"statistiske oplysninger": de indsamlede statistiske oplysninger, der er tilvejebragt via ind- og udrejsesystemet eller det europæiske system vedrørende rejseinformation og rejsetilladelse, og som nærmere defineret i artikel 1, nr. 1, i Kommissionens delegerede forordning C(2021) 4982 
            
            
               (g)"statistiske rapporter": rapporter som defineret i artikel 1, nr. 2, i Kommissionens delegerede forordning C(2021) 4982 
            
            
               (h)"brugerdefinerbare rapporter": rapporter som defineret i artikel 1, nr. 3, i Kommissionens delegerede forordning C(2021) 4982.
            
            
               Artikel 3 
                  Analyse af statistiske oplysninger om opholdstilladelser, der er udløbet, nægtelser af indrejse og afslag på rejsetilladelse
            
            
               1.Den centrale ETIAS-enhed overvåger de statistiske oplysninger, der er omhandlet i artikel 33, stk. 2, litra a)-c), i forordning (EU) 2018/1240, og som er lagret i det centrale register for rapportering og statistik, der er oprettet i henhold til artikel 39 i forordning (EU) 2019/817.
            
            
               2.Med henblik på stk. 1 skal den centrale ETIAS-enhed i overensstemmelse med artikel 6 i Kommissionens delegerede forordning C(2021) 4982 ved hjælp af det centrale register for rapportering og statistik kunne få adgang til statistiske oplysninger, statistiske rapporter og brugerdefinerbare rapporter, som gør det muligt at analysere disse oplysninger og rapporter for at definere risiciene for udløbne opholdstilladelser, nægtelser af indrejse eller afslag på rejsetilladelse, bl.a. ved at: 
            
            
               (a)fastlægge det samlede antal sager, der er forbundet med udløbne opholdstilladelser, nægtelser af indrejse eller afslag på rejsetilladelse
            
            
               (b)identificere specifikke grupper rejsende, der er forbundet med henholdsvis udløbne opholdstilladelser, nægtelser af indrejse eller afslag på rejsetilladelse, ved hjælp af oplysninger, der er udledt af et unormalt relativt og absolut antal personer, hvis opholdstilladelse er udløbet, nægtelser af indrejse eller afslag på rejsetilladelse, sammenlignet med andre specifikke grupper
            
            
               (c)fastlægge rækken af karakteristika for de specifikke grupper rejsende, der er identificeret i litra b)
            
            
               (d)fastlægge rækken af karakteristika, der svarer til sammenhængen mellem de specifikke grupper rejsende, der er identificeret i litra b), og de oplysninger, der er indsamlet via deres ansøgningsmapper.
            
            
               3.Hvis det er nødvendigt for at analysere årsagerne til specifikke unormale relative og absolutte antal, der er konstateret i overensstemmelse med stk. 2, litra b), kan den centrale ETIAS-enhed konsultere de nationale ETIAS-enheder i de(n) relevante medlemsstat(er).
            
         
         
            
               Artikel 4 
                  Medlemsstaternes analyse af specifikke sikkerhedsrisici eller -trusler
            
            
               1.Medlemsstaterne sender via de nationale ETIAS-enheder den analyse, der er omhandlet i artikel 33, stk. 2, litra d), i forordning (EU) 2018/1240, til den centrale ETIAS-enhed. Medlemsstaterne tager deres analyse op til revision mindst hver sjette måned, eller når nye oplysninger gør det nødvendigt at ændre den, og sender om nødvendigt den reviderede analyse via den nationale ETIAS-enhed til den centrale ETIAS-enhed. Analysen og en eventuel revision heraf skal mindst omfatte:
            
            
               (a)en beskrivelse af den konstaterede sikkerhedsrisiko eller -trussel, herunder dens hyppighed, samt udviklingstendenser for og følger af tidligere hændelser, idet der anføres et unikt referencenummer for hver risiko eller trussel
            
            
               (b)en liste over kendte kendsgerninger og dokumentation vedrørende de konstaterede sikkerhedsrisici eller -trusler
            
            
               (c)rækken af karakteristika for specifikke grupper rejsende, der er forbundet med den konstaterede sikkerhedsrisiko eller -trussel.
            
            
               2.Hvis et eller flere af de elementer, der er omhandlet i stk. 1, litra a), ikke foreligger, giver medlemsstaterne via de nationale ETIAS-enheder den centrale ETIAS-enhed en begrundelse herfor.
            
            
               3.Medlemsstaterne modtager forhåndsmeddelelse fra den centrale ETIAS-enhed om, at det er nødvendigt at tage analysen i stk. 1 op til revision og ajourføre den.
            
            
               4.Den centrale ETIAS-enhed vurderer i samråd med den nationale ETIAS-enhed i den medlemsstat, der har meddelt de pågældende oplysninger, om disse er relevante for at specificere de pågældende risici. 
            
            
               Artikel 5 
                  Medlemsstaternes analyse af et unormalt antal opholdstilladelser, der er udløbet, og nægtelser af indrejse
            
            
               1.Medlemsstaterne sender via de nationale ETIAS-enheder den analyse, der er omhandlet i artikel 33, stk. 2, litra e), i forordning (EU) 2018/1240, til den centrale ETIAS-enhed. Medlemsstaterne tager deres analyse op til revision mindst hver sjette måned, eller når nye oplysninger gør det nødvendigt at ændre den, og sender om nødvendigt den reviderede analyse via den nationale ETIAS-enhed til den centrale ETIAS-enhed. Analysen og en eventuel revision heraf skal mindst omfatte:
            
            
               (a)en beskrivelse af de risici, der er forbundet med et konstateret unormalt antal opholdstilladelser, der er udløbet, eller nægtelser af indrejse, med angivelse af et unikt referencenummer for hver risiko
            
            
               (b)dokumentation vedrørende:
            
            
               –et unormalt relativt og absolut antal personer, hvis tilladelse til ophold er udløbet, i en medlemsstat eller i et bestemt område i en medlemsstat sammenlignet med andre specifikke grupper rejsende i en medlemsstat eller i et bestemt område i en medlemsstat, eller
            
            
               –et unormalt relativt og absolut antal nægtelser af indrejse udstedt af en medlemsstat til en specifik gruppe rejsende sammenlignet med det antal nægtelser af indrejse, som en medlemsstat har udstedt til en anden specifik gruppe rejsende
            
            
               (c)rækken af karakteristika for specifikke grupper rejsende, der er forbundet med udløbne opholdstilladelser eller nægtelser af indrejse. 
            
            
               2.Hvis et eller flere af de elementer, der er omhandlet i stk. 1, litra a), ikke foreligger, giver medlemsstaterne via de nationale ETIAS-enheder den centrale ETIAS-enhed begrundelserne herfor.
            
            
               3.Medlemsstaterne modtager forhåndsmeddelelse fra den centrale ETIAS-enhed om, at det er nødvendigt at tage analysen i stk. 1 op til revision og ajourføre den.
            
            
               4.Den centrale ETIAS-enhed vurderer i samråd med den nationale ETIAS-enhed i den medlemsstat, der har meddelt de pågældende oplysninger, om disse er relevante og egnede til at specificere de pågældende risici.
            
            
               Artikel 6 
                  Analyse af specifikke høje risici for epidemi 
            
            
               1.Når den centrale ETIAS-enhed definerer specifikke høje risici for epidemi nærmere, jf. artikel 33, stk. 2, litra f), i forordning (EU) 2018/1240, baserer den sin analyse på:
            
         
         
            
               (a)oplysninger fra medlemsstaterne om tilfælde af høje risici for epidemi, som er tilvejebragt via nettet til epidemiologisk overvågning af og kontrol med overførbare sygdomme og systemet for tidlig varsling og reaktion, jf. artikel 6, 8 og 9 i afgørelse nr. 1082/2013/EU, især hvis de udgør en alvorlig grænseoverskridende trussel for sundheden i Unionen
            
            
               (b)oplysninger fra Det Europæiske Center for Forebyggelse af og Kontrol med Sygdomme vedrørende epidemiologiske overvågningsoplysninger og en risikovurdering af, hvor potentielt alvorlig truslen er for folkesundheden, jf. artikel 10, stk. 1, litra a), i afgørelse nr. 1082/2013/EU
            
            
               (c)tilfælde af sygdomsudbrud rapporteret af Verdenssundhedsorganisationen via protokollerne til det internationale sundhedsregulativ og dens nyheder om sygdomsudbrud ("Disease Outbreak News").
            
            
               2.Den centrale ETIAS-enhed tager følgende i betragtning:
            
            
               (a)anerkendelsen af en folkesundhedsmæssig krisesituation, jf. artikel 12 i afgørelse nr. 1082/2013/EU
            
            
               (b)en koordineret indsats, jf. artikel 11 i afgørelse nr. 1082/2013/EU
            
            
               (c)Verdenssundhedsorganisationens erklæring om en folkesundhedsmæssig krise af international betydning.
            
            
               I tilfælde, hvor de oplysninger, der er omhandlet i artikel 6, stk. 2, vedrører de overførbare sygdomme, der er omhandlet i bilag I til Kommissionens gennemførelsesafgørelse (EU) 2018/945, skal de specifikke kriterier og case-definitioner i bilag II til nævnte gennemførelsesafgørelse anvendes.
            
            
               3.Analysen foretages af den centrale ETIAS-enhed i samråd med de nationale ETIAS-enheder i de(n) pågældende medlemsstat(er) og Det Europæiske Center for Forebyggelse af og Kontrol med Sygdomme. Den skal som minimum omfatte fastlæggelsen af rækken af karakteristika for specifikke grupper rejsende, der er forbundet med den konstaterede risiko. 
            
            
               Artikel 7 
                  Kommunikation
            
            
               1.Med henblik på artikel 3, stk. 3, artikel 4 og 5 og artikel 6, stk. 3, indfører Den Europæiske Unions Agentur for den Operationelle Forvaltning af Store IT-Systemer en funktion i den software, der er omhandlet i artikel 6, stk. 2, litra m), i forordning (EU) 2018/1240, der gør det muligt for den centrale ETIAS-enhed og de nationale ETIAS-enheder at udveksle oplysninger. 
            
            
               2.Med henblik på den udveksling af oplysninger, der er omhandlet i artikel 4 og 5, skal den i stk. 1 omhandlede funktion sikre, at oplysningerne gives i et bestemt format under hensyntagen til Kommissionens gennemførelsesafgørelse C(2021) 1840
                  12
                og Kommissionens delegerede forordning (EU) 2021/916
                  13
               .
            
            
               Artikel 8 
                  Databeskyttelse
            
            
               De forskellige analyser, der er nævnt i denne afgørelse, må ikke indeholde personoplysninger.
            
            
               Artikel 9 
                  Adressater
            
            
               Denne afgørelse er rettet til Kongeriget Belgien, Republikken Bulgarien, Den Tjekkiske Republik, Kongeriget Danmark, Forbundsrepublikken Tyskland, Republikken Estland, Den Hellenske Republik, Kongeriget Spanien, Den Franske Republik, Republikken Kroatien, Den Italienske Republik, Republikken Cypern, Republikken Letland, Republikken Litauen, Storhertugdømmet Luxembourg, Ungarn, Republikken Malta, Kongeriget Nederlandene, Republikken Østrig, Republikken Polen, Den Portugisiske Republik, Rumænien, Republikken Slovenien, Den Slovakiske Republik, Republikken Finland og Kongeriget Sverige.
            
            
               Udfærdiget i Bruxelles, den 23.11.2021.
            
            
               
                     På Kommissionens vegne
               
               
                     Ylva JOHANSSON
                     Medlem af Kommissionen
               
            
            
                     
                        
                           
                     
                  
               
         
            
         
         
            
                  
                     (1)
                  
                        Europa-Parlamentets og Rådets forordning (EU) 2018/1240 af 12. september 2018 om oprettelse af et europæisk system vedrørende rejseinformation og rejsetilladelse (ETIAS) og om ændring af forordning (EU) nr. 1077/2011, (EU) nr. 515/2014, (EU) 2016/399, (EU) 2016/1624 og (EU) 2017/2226 (EUT L 236 af 19.9.2018, s. 1).
               
               
                  
                     (2)
                  
                        Kommissionens delegerede forordning C(2021) 4982 om supplerende regler til Europa-Parlamentets og Rådets forordning (EU) 2019/817 for så vidt angår detaljerede regler om driften af det centrale register for rapportering og statistik.
               
               
                  
                     (3)
                  
                        EUT L 236 af 19.9.2018, s. 1. 
               
               
                  
                     (4)
                  
                        Denne afgørelse er ikke omfattet af anvendelsesområdet for de foranstaltninger, der er fastsat i Rådets afgørelse 2002/192/EF af 28. februar 2002 om anmodningen fra Irland om at deltage i visse bestemmelser i Schengenreglerne (EFT L 64 af 7.3.2002, s. 20).
               
               
                  
                     (5)
                  
                        EFT L 176 af 10.7.1999, s. 36.
               
               
                  
                     (6)
                  
                        Rådets afgørelse 1999/437/EF af 17. maj 1999 om visse gennemførelsesbestemmelser til den aftale, som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og den videre udvikling af Schengenreglerne (EFT L 176 af 10.7.1999, s. 31).
               
               
                  
                     (7)
                  
                        EUT L 53 af 27.2.2008, s. 52.
               
               
                  
                     (8)
                  
                        Rådets afgørelse 2008/146/EF af 28. januar 2008 om indgåelse, på Det Europæiske Fællesskabs vegne, af aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne (EUT L 53 af 27.2.2008, s. 1).
               
               
                  
                     (9)
                  
                        EUT L 160 af 18.6.2011, s. 21.
               
               
                  
                     (10)
                  
                        Rådets afgørelse 2011/350/EU af 7. marts 2011 om indgåelse, på Den Europæiske Unions vegne, af protokollen mellem Den Europæiske Union, Det Europæiske Fællesskab, Det Schweiziske Forbund og Fyrstendømmet Liechtenstein om Fyrstendømmet Liechtensteins tiltrædelse af aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne, navnlig for så vidt angår afskaffelsen af kontrollen ved de indre grænser og personbevægelser (EUT L 160 af 18.6.2011, s. 19).
               
               
                  
                     (11)
                  
                        Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
               
               
                  
                     (12)
                  
                        Kommissionens gennemførelsesafgørelse C(2021) 1840 af 20. maj 2021 om fastsættelse af kravene til formatet for de personoplysninger, der skal indsættes i det ansøgningsskema, der skal indgives i henhold til artikel 17, stk. 1, i Europa-Parlamentets og Rådets forordning (EU) 2018/1240, samt de parametre, der skal anvendes, og de verifikationer, der skal foretages, for at sikre, at ansøgningen er fuldstændig, og at oplysningerne er kohærente.
               
               
                  
                     (13)
                  
                        EUT L 201 af 8.6.2021, s. 1-18.